**Trka, zbrka, frka** ( Literarni rad Ire Ilakovac, 8.b predložen za državnu smotru LiDraNo 2014.)

Din - don, din – don! Alarm šugavoga mobitela oglasio se, a vani još i nije svanulo. Mračugana sve strane Ma, koliko je to uopće sati? Jednim okom škicnem na sat. Sedam je sati i petnaest minuta. Sedam i petnaest?! Pa ne mogu bilivit!A danas je još i srijeda- ludnica!

Brzinom munje bila sam u kupaonici i , čini mi se, u sobi u isto vrijeme. U moju se putanju kretanja umiješao raščupani tata u pidžami jer, blago njemu, on danas radi poslije podne. Potrgala sam se tražeći radnu bilježnicu iz povijesti jer sam sinoć dokasna rješavala zadatke. Pronašla sam ju i potrpala stvari u torbu. Nema vremena za neko izabiranje odjeće, stoga navlačim ono što mi prvo padne pod ruku. Već je 7 i 45 kada sam se stubama struštila s petoga kata. Srećom, stanujem blizu škole. Na putu još skrećem u pekarnicu jer nikako ne mogu odoljeti mirisu peciva, a školska užina je tek poslije trećega sata. Prodavačica se nešto usprtljala tražeći sitniš da mi vrati ostatak. Ma, legice, zaboravi!

Trčeći ulijećem u školu, bacam stvari na pod, iz ormarića vadim preobuću i jurnem do učionice. Bingo! Profačica još nije došla. Imam ponekad više sreće nego pameti.

Dva sata Biologije – zanimljivo! A, sad- Fizika! Joj, muko moja! Radili smo, ako smijem reći, nešto što uopće nisam skontala. Nisam kontala ni danas, no sat prođe. Dok ulazimo u učionicu Povijesti, saznajemo od „ akana“ da pita cijeli sat. Ma, dobro, učila sam, ali nije baš da rasturam. Profka lista imenik i čas pita onoga ispred mene u imeniku, a čas onoga poslije. Živci zbor! Oglašava se zvono za kraj sata. Uopće nije pregledavala radnu bilježnicu, a ja zbog zadaće neispavana, hm!

Varam glad nekom čokoladicom i jurim na kat u učionicu Glazbene kulture. Imamo probu orkestra. Hvala Bogu, nešto i za dušu! Nešto prije 14.00 izlazim laganim korakom iz škole sve dok se ne prisjetih da se već u 16 sati moram nacrtati u školi jer imam Njemački. Doletjela sam do kući i promrljala ručak. Kelj! Ma, samo mi to još danas trebalo! Brzinski sam napisala zadaću koju sam potpuno smetnula s uma. Trk u školu na Njemački … i tako dosada…Napokon dolazim kući, krepana k'o pas, ali se stara baš sad sjetila da moramo u Portiku. What?! Jes' ti pukla? No, nije se ona šalila jer je baš danas naumila kupiti mi nove tenisice. Ma, nemam ja ništa protiv, ali nikako da se dogovorimo koje kupiti. Kako nam se ukusi razlikuju!Pitam se ponekad jesam li ja njezina kći. Uza sve to morala je i po namirnice za sutrašnji ručak, a ja sam dobro poslužila kao gurač kolica. Kući smo došle u 20 sati, lega moj! Gotova sam, život me napustio od umora, a još moram učiti, prati kosu… Moji zbog toga opet šize, brinu se i viču da nije dobro tako često prati kosu. Ipak, naumljeno – učinjeno! S ručnikom na glavi rješavam matematičke zadatke… Ali, volim ja srijedu iako sam često u trci, zbrci i nekakvoj frci!

Ira Ilakovac, 8. b